Celine Aagaard

Celine Irgens Aagaard (født 29. september 1976) er en norsk journalist, forfatter, stylist, redaktør og tidligere blogger.

Hun er tidligere journalist i Se og Hør, og arbeidet som journalist og redaktør i Aller Media i til sammen 18 år. Hun var redaktør for magasinene STYLEmag, STYLE Interiør, Mag og Topp. Fra 2008 blogget hun også under navnet hippiehippiemilkshake.no. Hun har gjort seg bemerket som norsk «moteprofil». Hun har deltatt som moteekspert på TV 2, utgitt tre bøker og samarbeidet med flere klesdesignere.

Som blogger vant hun prisene «Årets fashionblogger 2013», «Årets fashionblogger 2014» og «Årets Instagram 2014» på Vixen Blog Awards. I 2017 vant hun prisen «Årets influencer 2017» som klesdesigner bak firmaet Envelope 1976.

I mars 2015 forlot hun stillingen som redaktør i STYLEmag og STYLE Interiør, for å arbeide som frittstående skribent og etablere nettmagasinet envelope.no. I 2018 startet hun klesfirmaet Envelope 1976 sammen med Pia Nordskaug, Morten Ramm og Adam S. Ikdal. Etter hvert drev Nordskaug og Aagaard firmaet videre alene.

Referanser 

Norske bloggere
Fødsler i 1976
Norske gründere
Norske journalister
Norske moteskapere